khistorydata/jeongjo-sjw-relations huggingface dataset:
정조 24년
徐有聞以禮曹言啓曰卽接奎章閣移文則御考恩賜儒生一百五十二人內直赴會試儒生庚戌九月頒餻後應製幼學杜萬馨進士南翼中甲寅十月上齋生應製進士姜履元丁巳四月上齋生應製生員李是釬丁巳九月駕過十邑儒生應製生員卞爀祚戊午四月上齋生應製生員廉德隅進士柳之和己未十月上齋生應製進士趙良鎭李在璣成烈生員李英玉給二分儒生庚戌十二月泮儒應製更試幼學洪大然尹愼李日煒甲寅十月上齋生應製進士李熙緝乙卯二月親臨摛文院上齋生應製生員朴宗羽丙辰十二月上齋生製述進士金處明生員尹日逵進士金致均丁巳九月上齋生應製進士南鼎寬丁巳十二月上齋生應製進士金鼎元生員沈英錫戊午四月上齋生應製進士朴鍟戊午六月御定冊子校正書寫儒生試取生員朴宗學幼學金在博己未十二月上齋生應製更試比較生員洪志燮進士閔致孝給一分儒生乙卯二月親臨摛文院上齋生應製進士魚用升南巖老乙卯八月日次儒生製述進士金鎭白生員金師範丙辰十月殿講通儒生更試生員李箕采丁巳四月上齋生應製進士安錫良戊午三月上齋生應製生員宋文晦進士韓羽奎李儒冕生員李在修戊午六月御定冊子校正書寫儒生試取進士鄭潤吉幼學盧益遠進士楊宗楷李昌生員南熤幼學高廷說朴道欽鄭在勉金相徽李一成盧文達朴孝德鄭敎煥生員邊相燦李得一幼學崔澐之尹致煥申斗權閔致根鄭鳴東鄭潤行金百休李永緖李如樸崔鼎奎南極曄朴聖潛李志文進士尹㥠李以鏶幼學李宜協生員魏伯純通德郞金頤祖幼學朴聖濂水原直赴會試儒生癸丑十二月臘等較藝幼學沈鼎鎭甲寅六月應製幼學申百顯給二分儒生庚戌七月應製幼學辛德羽辛亥六月應製幼學尹持哲癸丑六月應製生員林周喆等七十六人以前所受直赴給分帖來納故依節目考準案冊成小帖粘連分給後知委禮曹及四館所區別直赴會試與給分許赴於今此慶科庭試別試事啓稟蒙允事移文而四館所牒報內戊午六月日次儒生製述入格進士兪應煥同年八月秋到記殿講入格幼學安以鼎同年九月秋到記製述入格進士金𨩿同年十一月柑製入格幼學姜應一己未四月人日製入格幼學金履度生員鄭祖榮同月日次儒生殿講更試入格生員申在明同月三日製入格進士朴謙進崔漢翼同月春到記殿講入格幼學鄭度采製述入格生員趙晉和同月日次儒生殿講更試入格幼學尹鼎烈同月日次儒生殿講更試入格進士趙鐘永同年六月日次儒生製述入格進士曺錫正生員李顯相同年九月九日製入格生員申慶會幼學吳淵常同月秋到記殿講入格生員閔哲儒製述入格生員申光軾同年十月日次儒生殿講更試入格進士金碩鉉具康同年十一月柑製入格生員趙民和庚申二月迎鑾儒生製述入格進士趙亨基以上直赴殿試丙辰六月日次儒生製述入格直赴殿試而有故未赴人幼學李根祜戊午三月式年殿講時試券違格落榜人幼學韓浩運今番殿試依例一體許赴丙辰六月日次儒生製述入格進士沈允之同月日次儒生殿講入格進士權馥同年九月九日製入格進士梁性默丁巳三月三日製入格進士宋翼淵同年七月七夕製入格生員許同年八月秋到記製述入格生員徐有望同年十二月柑製入格進士朴宗臣徐有稷戊午正月人日製入格進士李鎭華同年三月三日製入格幼學河錫朋同年三月日次儒生殿講入格進士李麒峻同年春到記製述入格生員權徹同年四月日次儒生殿講入格進士李大圭同年六月日次儒生製述入格進士朴呂壽同年七月七夕製入格進士李鍾夏同年九月秋到記製述入格幼學李翊會同年十一月柑製入格進士李是銑己未四月釋菜參班儒生製述入格進士金聖球同月人日製入格幼學趙海昇李鍾岳同月日次儒生殿講更試入格進士李志淵同月三日製入格幼學金履秀進士李韶九同月春到記製述入格幼學申綽同月日次儒生殿講更試入格生員沈湜同月日次儒生殿講更試入格進士安光宇同年六月日次儒生製述入格生員尹命炫同年九月九日製入格生員李東師進士徐淇修同月秋到記殿講入格幼學金益耟同月七夕製入格幼學申應堯同年十月日次儒生殿講入格進士趙琮鎭金用默同年十一月柑製入格生員金會淵以上直赴會試丙辰六月日次儒生製述入格生員徐兢修進士鄭東晩生員柳說進士洪履黿同年九月九日製入格生員權中敏趙相羽丁巳三月三日製入格生員金鋼金愚淳進士閔種吉同年六月咸鏡道功令生製述入格幼學魏文喆生員全性有幼學池汝擎幼學李魯進士廉思默幼學金商耉姜周鳳吳鎭脩進士金宗鏽幼學姜一佐董玄觀馬天逵全一鎭進士朱重祿幼學李師弼崔景遠金錫範同月日次儒生製述入格進士李英秀尹時東張猷煥同年七月七夕製入格進士兪漢綺同年八月秋到記製述入格生員金炳翼同月日次儒生殿講入格生員任壽益洪仁榮同年九月九日製入格幼學兪衡柱生員趙萬大幼學李馝洪起燮鄭眩黃協商崔錫泰金夢亮李東燮李翊周進士柳奭佐生員李若洙同年十二月柑製入格幼學洪始健李英中金遠根生員李憲英幼學朴長晉戊午正月人日製入格進士任履周同年二月華城校宮釋菜參班儒生製述入格幼學金用遠同月三日製入格進士曺錫倫幼學金應一同年三月日次儒生殿講入格幼學趙台銓生員姜守睦同月春到記製述入格進士權襈同年四月日次儒生殿講入格進士鄭弼東同年六月日次儒生製述入格生員朴宗大同年九月秋到記製述入格生員具重榮同年十一月柑製入格幼學尹亨東同年十二月日次儒生殿講入格幼學柳季麟己未四月人日製入格幼學睦仁求生員許綸幼學申在業李重容吳璸李羲升尹翁烈同月三日製入格生員沈徽永沈鍈幼學尹憲烈生員吳霑李必壽同月春到記製述入格幼學李敎信進士趙庭和同年六月日次儒生製述入格進士玄承祚沈榮鎭生員金命淵同年九月日次儒生殿講入格生員鄭南九同月秋到記製述入格進士韓允鎭同月七夕製入格幼學金成簡進士鄭述幼學金象鍒尹忠植同年十月日次儒生殿講入格生員許綜同年十一月柑製入格進士柳諫同年十二月日次儒生殿講入格進士朴宗薰以上給二分丙辰七月七夕製入格生員洪聖肇同年十二月日次儒生殿講入格進士金相任李壽薰丁巳正月人日製入格幼學金濟民同年二月春到記製述入格進士尹行澈戊午二月三日製入格進士趙學春幼學李在憲金載允生員鄭昌耆鄭淞幼學李鍾翼進士成海應幼學李命錫崔禧永李心會李直默金魯文李文在進士韓敬素幼學李仁謙洪秉恒沈昌賢進士權漢玉幼學李相延元有永鄭德濟李亨祖蔡興淳鄭己耘進士洪樂玄幼學洪集休李祺胄閔缺世徐弘老宋柬金希聖李觀進李彦輔閔百燦權思永金在器生員朴善浩幼學宋廷德文聲駿崔南爀李牧榮韓達元同年三月日次儒生殿講入格幼學權生員李復性進士李得賢生員李振玉天命翊幼學趙奎煥朴宗璜同年十一月柑製入格進士朴大圭幼學嚴琦韓用鉉己未六月日次儒生製述入格生員任希季同年九月九日製入格生員徐有聲鄭勛祖同月日次儒生殿講入格幼學韓用儀洪默淵同月七夕製入格幼學尹應大李容愚柳鎭學李泰燮鄭在天尹慶曾吳相聖金奎應丁厚祥李馨李希溫生員尹行慶幼學尹㦪鄭鴻漸生員任希昊幼學柳鎭穆李毅行金載坤景暘一黃鋒金仁文同年十二月日次儒生殿講入格幼學趙瑢鎭進士蔡弘一洪達榮幼學李基憲安廷喜以上給一分己未六月日次儒生製述入格生員李勉重進士兪伯煥鄭信龜李鋐李敬緝李光鉉以上給半分事命下而依例分等許赴事報來矣試考進士兪應煥等二十五人直赴殿試御考恩賜直赴會試幼學杜萬馨等十三人試考直赴會試進士沈允之等三十四人今番慶科殿試旣兼會試依例許赴御考恩賜給二分幼學洪大然等十九人試考給二分生員徐兢修等八十八人御考給二分進士魚用升等四十四人試考給一分生員洪聖肇等八十八人試考給半分生員李勉重等六人依例許赴於今此庭試別試初試較藝等第之意分付何如傳曰允
정조 24년
徐有聞以禮曹言啓曰己酉二月因備局節目毋論大小科陳試直赴人具由草記定式矣乙卯八月庭試初試入格前縣監元在明幼學沈能澤李惠膺咸鎭嵩壬子八月秋到記入格給一分生員權義度李泰淳進士李承薰俱以應頉陳試矣取考各人等陳試文蹟則京而漢城府外而營本官公文明白無疑而親臨科命官主文相避之許以陳試新有定式凡係遭艱及父子俱參之竝許陳試亦是法典所載矣元在明等四人今番殿試旣兼會試依例許赴權義度等三人依例許赴於今此庭試初試較藝等第之意分付何如傳曰允
정조 24년
徐有聞以禮曹言啓曰今此慶科庭試文科初試一所設場於本曹矣上直郞廳依前例朝房直宿之意敢啓傳曰知道
정조 24년
曺錫中以兵曹言啓曰今此庭試別試武科初試試官望擬入中時無職名人依例口傳付軍職何如傳曰允
정조 24년
曺錫中以兵曹言啓曰今此庭試別試武科初試試官磨鍊以入而當品中可擬之人乏少依例以二望擬入之意敢啓傳曰知道
정조 24년
曺錫中以兵曹言啓曰今三月二十二日春塘臺親臨人日製試取時侍衛禁軍及設布帳外環衛軍兵當爲磨鍊而取考謄錄則乙卯年九日製時禁軍三番侍衛環軍則內外各營入直軍及訓局出番軍五哨磨鍊昨年九日製時入直禁軍侍衛環衛軍則以內外各營入直軍及各處守直軍各其直處量宜除置盡爲出用矣今番則何以爲之乎敢稟傳曰環衛軍則內外入直軍及訓局出番軍五哨御營出番軍三哨磨鍊禁軍則五番磨鍊可也
정조 24년
徐有聞以慶科庭試別試文科初試二所試官意啓曰本所試圍午時開門今方次次流入而內外庭已爲充滿至布城作門處殆無隙地門外未及入之擧子雖未的知其幾何而首尾相續極其浩多以今所料布城之內萬無容入之望不可不預爲之所俾免窄狹紛沓之患分付該營門布城周圍更加恢以爲多士容接之地何如傳曰允三所撤北垣卿所拓東墻竝通碧松亭之意同成均旣承筵敎寧有難容之弊乎
정조 24년
曺錫中以扈衛廳留都大臣意啓曰臣承命留都一依兵曹啓下事目率領扈衛軍官軍士今日申時量結陣扈衛之意敢啓傳曰知道
정조 24년
曺錫中以壯勇營言啓曰今此行幸時善騎別將申應周當爲領軍隨駕而武二所試官蒙點矣領軍將官不可不變通前兵使鄭觀采兼別將差下使之權領隨駕何如傳曰允
정조 24년
曺錫中以訓鍊都監言啓曰本局中軍柳孝源武一所試官進去矣謹依傳敎以曾經中軍尹得逵權差使之參陣之意敢啓傳曰知道
정조 24년
曺錫中以訓鍊都監言啓曰本局軍色從事官趙得永以本職右通禮隨駕無以參陣改差何如傳曰允
정조 24년
曺錫中以御營廳言啓曰傳曰武所試官受點人中隨駕將臣則還宮後肅拜進去留陣將臣則古例守禦使出鎭時入來留陣或隨駕水原亦然弘化門外留陣摠戎營守禦使代領牌招聽傳敎其外亞將使之進去試所曾經人中權差領軍事分付事命下矣本廳中軍尹得逵訓鍊都監中軍權差代曾經亞將中除老病外無他可合之人本廳別將申大觀兼中軍差下使之進參之意敢啓傳曰知道
정조 24년
曺錫中以御營廳言啓曰本廳軍色從事官韓致應以奉常寺正元陵典祀官進去無以參陣改差何如傳曰允
정조 24년
金履翼以義禁府言啓曰再明日親臨春塘臺人日製試取時本府都事皆爲赴擧武都事一員本府入直而當直入直都事公事回公都事弘化東西挾門禁亂都事通化門禁亂都事月覲門禁亂都事集春門禁亂都事靑陽門禁亂都事無以推移假都事八員令該曹口傳各別擇差以爲分排之地何如傳曰允
정조 24년
庚申三月二十日辰時上御重熙堂左副承旨入侍時左副承旨徐有聞記事官洪奭周記注官金景煥承膺祚以次進伏訖上曰試官牌去來催促知入賤臣承命出問回奏曰金銑李義鳳外牌去來盡到矣上曰然則望筒爲先修入命書傳敎曰人日製通方外再明日當於春塘臺親臨試取試紙用大好紙儒生入門弘化門通化門月覲門集春門爲之事分付又命書榻敎曰差祭及在外臺諫許遞今日政差出待下批牌招察任又命書榻敎曰右承旨許遞前望單子入之待下批牌招察任仍命退承史以次退出
정조 24년
庚申三月二十日未時上御便殿軍士房承旨入侍來待諸臣同爲入侍時行左承旨金履翼假注書呂東植記注官金景煥承膺祚備局有司堂上李書九以次進伏訖上敎書九曰俄者統帥狀啓判付果已見之乎書九曰已爲見之矣上曰該邑民瘼切爲矜惻而旣知之後不可不別般矯救此所謂見牛未見羊也所謂本有之摠果爲幾何書九曰合爲三百三十一名矣上曰筵退後斯速行會可也上曰連聞筵臣言則鄕儒之上來者甚爲夥然云初試後當設人日製而收券必不下七千張矣書九曰道路所聞比前倍多亦似過於七千張矣仍命退諸臣以次退出
정조 24년
庚申三月二十日酉時上御便殿左承旨入侍時行左承旨金履翼記事官洪奭周記注官金景煥承膺祚檢校直提學李晩秀以次進伏訖上曰試所酬應甚難矣今則幾皆容接乎晩秀曰碧松亭已盡通之今則庶無窄狹之患而二三所全無界限殆若庠製之合設樣矣上曰以合設樣爲之亦無妨矣履翼曰入門之夥然比之當初所料亦不啻十倍矣聞留都大臣所報則一所亦幾成樣而試官之分坐捧券甚難坐於門外路傍者雖有軍幕旣無防垣則難禁呈券時雜遝之弊矣上曰武所捧單今朝已爲五萬餘張亦可謂夥然矣仍命退諸臣以次退出
정조 24년
行都承旨李集斗坐行左承旨金履翼坐右承旨徐有聞坐直左副承旨崔獻重坐右副承旨南履翼坐同副承旨曺錫中坐直注書洪奭周仕金啓溫病假注書呂東植仕直事變假注書李運恒仕
정조 24년
大駕元陵親祭後仍詣健元陵顯陵穆陵徽陵崇陵惠陵展謁罷入齋室後內閣政院玉堂藥房朝廷二品以上六曹堂上大司諫口傳問安答曰知道
정조 24년
徐有聞啓曰來二十五日朝參日次而國忌齋戒相値頉稟之意敢啓傳曰知道
정조 24년
吏曹口傳政事司成尹序東奉常正韓致應今加通政加資事承傳
정조 24년
李集斗以吏曹言啓曰元陵親祭時大祝奎章閣直閣金近淳依獻陵例捧傳旨事命下矣當爲加資而雖已資窮未經準職何以爲之敢稟傳曰準職除授可也
정조 24년
金履翼以訓鍊都監言啓曰今三月二十二日春塘臺親臨人日製試取時因兵曹節目西營軍四十五名哨官李光浹廣智營軍四十五名哨官安弘燁集春營軍四十五名哨官李景烈東營軍四十五名哨官沈錫出番軍五哨六百十名千摠吳載重把摠尹載大哨官金益大金柱閔垙禹拓夏沈鍾奎率領設布帳外排立作門而待標信擧行北營標下軍三十名依定式除標信除出別將具明遠率領集春門外把守雜人一倂嚴禁事畢後入直軍各還直所出番軍解送之意敢啓傳曰知道
정조 24년
金履翼以御營廳言啓曰今三月二十二日親臨春塘臺人日製試取時依兵曹節目弘化門入直軍五十八名銅龍門入直軍二十七名建陽門入直軍二十名內各留營直五名該入直將官率領仍直餘皆待標信除出新營入直軍二十八名內除營直五名依例除標信除出出番鄕軍三哨新營入直千摠金漢升哨官崔胄敎出番哨官鄭臣弼姜道彬金泰協姜碩璜率領設布帳外環衛出番千摠李膺運率標下軍五十名弘化門外南大路排立儒生外雜人馬一切禁飭而事畢後各處入直還爲入直之意敢啓傳曰知道
정조 24년
金履翼以訓鍊都監言啓曰依下敎今番行幸時駕前待令本局吹打手崔宗瑞等四十一名處木綿各一疋考例施賞之意敢啓傳曰知道
정조 24년
金履翼以御營廳言啓曰依下敎本廳吹打手四十五名等處各木綿一疋依例施賞之意敢啓傳曰知道
정조 24년
金履翼以庭試武一所試官意啓曰臣所今日平明開場擧子捧單數自天字至慶字半字合爲一萬一千五百九十一人矣先自柳葉箭試取元貫革外加設十三貫革柳葉箭入格擧子仍爲捧講之意敢啓傳曰知道
정조 24년
金履翼以武二所試官意啓曰臣所擧子自天字至景字捧單元數合爲一萬五十人矣平明開場先以柳葉箭試取而擧子數多之時有貫革加設之規元貫革外十三貫革加設之意敢啓傳曰知道
정조 24년
金履翼以武二所試官意啓曰臣所收單擧子其數甚多殿試前勢難趁期出榜矣隨其入格講書兼爲試取之意敢啓傳曰知道
정조 24년
金履翼以武三所試官意啓曰今日臣所開場先自柳葉箭試取而擧子捧單數自天字至甘字半字合爲二百八十五字都數一萬四千二百五十人矣二貫革外加設十三貫革合十五貫革試取而柳葉箭入格擧子仍爲試講之意敢啓傳曰知道
정조 24년
金履翼以庭試武一所試官意啓曰臣所今日柳葉箭與應講擧子自天字至歲字半字一千三百九十人內柳葉箭入格五十三人講入格二十四人而日暮姑停之意敢啓傳曰知道
정조 24년
金履翼以武三所試官意啓曰今日臣所柳葉箭應射擧子自天字至陽字半字一千六百人內柳葉箭入格八十人講入格十九人而陽字未畢試日暮姑停之意敢啓傳曰知道
정조 24년
元陵親祭敎是時亞獻官左議政沈煥之終獻官右議政李時秀贊禮禮曹判書李晩秀典祀官奉常正韓致應陵司別檢鄭日泰執禮副司果尹序東執尊副修撰曺允遂大祝直閣金近淳祝史校理李之聃齋郞執義朴瑞源贊者引儀金東覽引儀金思卨謁者引儀李英孝兼引儀趙明益贊引兼引儀李儀逵假引儀林貞鎭祭監監察李運復監察蔡顯九
정조 24년
庚申三月二十一日子時上詣健元陵展謁次詣元陵展謁後親祭次詣崇陵展謁次詣局內諸陵展謁擧動入侍時行都承旨李集斗右承旨徐有聞左副承旨崔獻重右副承旨南履翼同副承旨曺錫中記事官洪奭周假注書呂東植記注官金景煥承膺祚一提學金載瓚檢校直提學徐龍輔李晩秀原任直閣金祖淳檢校直閣沈象奎金近淳以次侍立訖鼓三嚴通禮跪啓外辦上具戎服乘輿出宣化門協陽門降輿乘馬藥房都提調李時秀進奏曰侵早勞動聖體若何上曰一樣矣時秀及提調李秉鼎奏曰夜色向深恐難以馬裝進發矣上曰別無所妨矣仍進發出肅章門進善門過禁淸橋命守宮大將入侍行上護軍金文淳進前敎曰從事官是生疎之人守宮凡節卿須各別檢飭而夜巡則須躬親爲之也文淳曰謹當依下敎擧行矣仍出敦化門少駐敎錫中曰應辦所下人頗有貽弊於貢人之事云自備局須另加禁斷而若不知戢則備局事豈可成說乎此意傳諭於留都大臣許可也錫中承命出傳仍進發出芭子橋至宗廟洞口前路下馬步過乘馬進發出興仁之門命宣傳官除取稟鑼鼓擧行至東關王廟大門外下馬乘輿以入至降輿所降輿以入詣版位行再拜禮仍詣廟內奉審訖命錫中奉審碑閣上入小次少頃出小次至乘輿所乘輿出大門外降輿乘轎仍進發至箭月坪下馬少憩上乘馬至廟洞晝停所下馬入幄次命兵判進前兵曹判書趙鎭寬進前敎曰喧譁不能禁止誠駭然矣當該禁喧郞廳記過可也命大臣閣臣入侍賤臣承命出傳與左議政沈煥之右議政李時秀及龍輔等偕入進伏又命京畿監司入侍出榻敎賤臣承命出傳與京畿監司徐鼎修偕入進伏煥之等曰侵早勞動聖體若何上曰一樣矣上曰軍令入之賤臣承命出傳兵曹判書趙鎭寬持軍令跪進命下初吹二吹寅正三刻三吹時至上由幄次以出乘轎進發至健元陵洞口外宣傳官啓稟鳴金三下鑼鼓止至洞口下轎乘輿至元陵齋室門外降輿入齋室少頃改具翼善冠黪袍烏犀帶命諸臣入侍親押時至親押如儀訖出齋室門外乘輿至紅箭門外降輿詣版位行四拜禮仍步詣陵上奉審承史閣臣及陵司以次陪從仍詣碑閣奉審訖詣版位行四拜禮贊禮前導詣尊所西向立近侍酌酒仍詣神位前三上香執酌獻酌仍少退跪大祝檢校直閣金近淳跪讀祝文訖上降復位亞獻官左議政沈煥之行亞獻禮終獻官右議政李時秀行終獻禮如儀訖上行四拜禮仍詣望燎位望燎訖還詣版位行四拜禮出紅箭門外乘輿敎曰獻官諸執事皆詣百官班事分付而各陵寢祭官皆於祭罷後皆爲參班於健元陵展拜時百官班事亦爲分付也賤臣承命出傳上詣健元陵齋室門外降輿以入少頃出齋室門乘輿左議政沈煥之右議政李時秀進奏曰勞動之餘聖體若何上曰一樣矣煥之曰各陵陵上若遍爲奉審則聖體必多勞動只行展拜而奉審則使承旨替行實合節宣之方矣上曰予亦當量筋力而爲之矣仍至紅箭門外降輿詣版位行四拜禮仍詣陵上奉審仍詣碑閣奉審仍詣丁字閣奉審訖出紅箭門乘輿詣穆陵紅箭門降輿詣版位行四拜禮仍詣大王陵上奉審敎曰陵司誰也別檢南度中參奉李民植進奏職姓名上曰曲墻修改須從近爲之而與禮判相議勿爲張大從便擧行可也上曰通禮一員何不入來乎有聞曰以不善行步之故未及入來矣仍奏曰陵上奉審通禮當爲前導而右通禮趙得永未及入來推考何如上曰置之令守僕催促也守僕承命出上詣懿仁王后陵上奉審仍詣仁穆王后陵上奉審仍詣碑閣奉審仍詣丁字閣奉審訖敎曰通禮何爲尙不入來乎更令該院書員催促也書員承命出傳右通禮趙得永入來上出紅箭門乘輿至齋室門外降輿入齋室少頃出齋室門外乘輿詣徽陵紅箭門外降輿詣版位行四拜禮仍詣陵上奉審敎曰別檢誰也別檢金銓進奏職姓名仍詣碑閣奉審仍詣丁字閣奉審仍出紅箭門乘輿詣顯陵紅箭門降輿詣版位行四拜禮仍詣陵上奉審仍詣碑閣奉審仍詣丁字閣奉審訖敎曰陵司誰也令文鳳岐參奉尹定鎭進奏職姓名上曰丁字閣階砌石須從近修改而依穆陵曲墻修改例從便擧行好矣仍出紅箭門乘輿詣惠陵紅箭門降輿詣版位行四拜禮訖將詣陵上集斗曰陵上甚高登陟似難矣上曰仰體先朝聖意尤有自別矣仍詣陵上奉審仍詣碑閣奉審仍詣丁字閣奉審仍出紅箭門乘輿命書傳敎曰觀光儒武甚多又以動駕還宮時觀光出來則侵夜必有紛沓之弊各陵展謁後卽當還宮以此分付隨駕各營斯速炊飯隨駕百官處此意一體分付仍詣大王陵上奉審敎曰此陵寢坐向爲何方別檢李南圭曰酉坐卯向矣上曰案山爲何山南圭曰栗木山矣上曰樹木甚茂矣七陵寢中野色之最多入望處爲何處有聞曰此陵寢望見處最爲廣闊矣仍詣王后陵上奉審仍詣碑閣奉審仍詣丁字閣奉審訖仍出紅箭門步過煥之時秀等進奏曰連行奉審勞動甚多聖體若何上曰初頭則似覺有難意而屢處奉審之後反不知爲勞矣煥之曰旣出紅箭門請卽乘輿焉上曰此處則陵上入望故不敢乘輿矣行少許始乘輿至齋室門外降輿入齋室少頃命錫中入侍命書傳敎曰百官揷羽賤臣承命出傳命書傳敎曰今日來拜孺慕當作何懷周旋象設若承玉音記此日之擧宜施於駿奔諸臣一則志感一則志慶是日是陵豈可不爲乎亞獻官左議政沈煥之終獻官右議政李時秀熟馬一匹面給贊禮執禮大祝典祀官以下諸執事賞典皆依獻陵例捧傳旨而典祀官與執禮大祝同陵官陞敍未出六者陞六本陵守僕等考例加數施賞健元陵穆陵崇陵雖攝行皆依親祭例留齋室陵官仍其職加計一階之仕守僕從厚施賞京守僕及各陵守護軍亦爲考例施賞可以下批者口傳下批又命書傳敎曰京畿監司徐鼎修內下豹皮一令地方官楊州牧使尹長烈內下弓矢一部依例賜給仍命入外辦出齋室門乘輿命七陵陵官入侍賤臣承命出傳健元陵令徐有悌參奉李英雲顯陵令文鳳岐參奉尹定鎭穆陵別檢南度中參奉李民植徽陵別檢金銓參奉李憲成崇陵別檢李南圭參奉朴晩壽惠陵令金元默參奉吳慶仁元陵別檢鄭日泰參奉李重溫以次進前上曰樹木守護防築疏濬等節另加着實爲之也今番初試蔭官皆令赴擧而七陵陵官獨不得與焉事體所在雖不得不然必不無向隅之歎爾等皆幼學也殿試前到記三製日次講皆當有直赴給分而只是生進所赴之科今番則特令爾等連赴三場三場之得解反有易於一觀初試矣仍敎錫中曰此意卽爲分付於同成均也仍出洞口外乘馬進發命書傳敎曰自陵洞口至興仁之門捧上言大駕至晝停所下馬入幄次少頃鎭寬進軍令命下初吹二吹午正三刻三吹時至上出幄次外乘馬進發到隅庄峴宣傳官啓稟四營合吹打到興仁之門外宣傳官啓稟鳴金三下吹打止大駕至宗廟洞口前路下馬步過仍乘馬進發由芭子橋至敦化門命錫中解嚴入敦化門進善門肅章門至協陽門外下馬乘輿入協陽門宣化門還內諸臣以次退出
정조 24년
庚申三月二十一日酉時上御便殿坐直承旨入侍時左副承旨徐有聞同副承旨曺錫中假注書呂東植記注官金景煥承膺祚以次進伏訖上命讀上言書判付訖敎曰上言各下該曹如有猥雜者使之拔之可也仍命退承史以次退出
정조 24년
行都承旨李集斗坐行左承旨金履翼坐右承旨徐有聞坐左副承旨崔獻重坐直右副承旨南履翼坐直同副承旨未差注書洪奭周試官進金啓溫病假注書呂東植仕李允謙仕直事變假注書李運恒仕
정조 24년
大殿王大妃殿惠慶宮中宮殿世子宮內閣政院玉堂朝廷二品以上六曹堂上翌日口傳問安答曰知道親臨春塘臺人日製罷後內閣政院玉堂藥房口傳問安答曰知道
정조 24년
藥房都提調李時秀副提調李集斗啓曰祗謁仙寢聖慕克伸侵曉勞動回鑾萬安伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 24년
南履翼啓曰行大司憲李城輔在外執義朴瑞源掌令曺允遂崔時淳試所進去持平鄭魯榮具晉行呈辭監察茶時之意敢啓傳曰知道
정조 24년
以寶劍望筒傳于金履翼曰試所進去及懸頉摠管許遞前望單子入之待下批牌招察任
정조 24년
副摠管前望單子入之尹得逵鄭觀采落點
정조 24년
崔獻重以戶曹言啓曰宗廟東邊外墻頹圮處改築之役今已畢役刻識年條而改築間數及監董郞廳看役計士姓名依例書入竝與工匠等姓名載之謄錄以爲後考之意敢啓傳曰知道
정조 24년
金履翼以兵曹言啓曰謹依下敎吹打手李仁昌等三十四名細樂手鄭興泰等十三名處各木二疋式依例施賞之意敢啓傳曰知道
정조 24년
金履翼以兵曹言啓曰卽接西道參軍柳光濂牒報則訓鍊都監所授白嶽山東邊第一城廊近處體城二間許頹圮云令繕工監把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 24년
金履翼以兵曹言啓曰宗廟東邊墻垣頹圮處今已畢築矣守直衛軍解送之意敢啓傳曰知道
정조 24년
金履翼以訓鍊都監言啓曰本局分授都城白岳東邊第一城廊近處體城二間許頹圮處令該軍門卽速修築把守軍兵量宜定送事自兵曹草記矣今日爲始砲手二十名將校一人率領恨改築間輪回守直之意敢啓傳曰知道
정조 24년
金履翼以庭試武一所試官意啓曰臣所今日平明開場柳葉箭自歲字仍爲試取捧講之意敢啓傳曰知道
정조 24년
金履翼以武二所試官意啓曰臣所今日平明開場柳葉箭自潛字試取而入格者講書兼試之意敢啓傳曰知道
정조 24년
金履翼以武三所試官意啓曰今日臣所平明開場柳葉箭自陽字仍爲試取而隨其入格捧講之意敢啓傳曰知道
정조 24년
金履翼以庭試武一所試官意啓曰臣所今日柳葉箭應射擧子自歲字至海字半字一千六百九十人內入格五十三人昨日入格五十三人合爲一百六人講入格三十五人昨日入格二十四人合爲五十九人而日暮姑停之意敢啓傳曰知道
정조 24년
金履翼以武二所試官意啓曰臣所今日柳葉箭自潛字至邇字應射擧子二千六百五十人內入格二百三人兼試講書講入格爲七十八人矣日暮姑停之意敢啓傳曰知道
정조 24년
金履翼以武三所試官意啓曰今日臣所柳葉箭應射擧子自陽字至發字半字三千五百五十人內入格一百三十四人昨日柳葉箭入格八十人合爲二百十四人講入格五十二人昨日講入格十九人合爲七十一人而發字未畢試日暮姑停之意敢啓傳曰知道
정조 24년
庚申三月二十二日卯時上御春塘臺人日製儒生試取入侍時行都承旨李集斗行左承旨金履翼右承旨徐有聞左副承旨崔獻重右副承旨南履翼同副承旨曺錫中假注書呂東植記注官金景煥承膺祚檢校直閣沈象奎直閣金近淳以次侍立時至通禮跪啓外辦上具翼善冠衮龍袍出御大次命除承史先拜命書傳敎曰左右相讀券官爲之命書傳敎曰內閣提學金載瓚藝文提學李秉鼎弘文提學黃昇源檢校直提學徐龍輔李晩秀行刑曹判書李祖源戶曹判書李在學兵曹判書趙鎭寬行大護軍李義弼左尹尹弼秉同敦寧鄭東愼行護軍徐瀅修試官加差弼善金翰東兼弼善韓用鐸行副護軍閔昌爀李顯默直閣金近淳修撰李之聃具得魯抄啓文臣金履載李弘謙洪奭周司書李寅采說書洪命周副司果朴鍾淳對讀官加差又命書榻敎曰當該注書事過後拿處又命書榻敎曰前假注書李允謙仍察廳任賤臣承命進伏命書榻敎曰試官金載瓚代鰲恩君李敬一爲之徐瀅修代判尹李祖承爲之對讀官韓用鐸閔昌爀李顯默朴鍾淳代右通禮趙得永兵曹正郞宋知濂典籍李德鉉吏曹佐郞尹在陽爲之入門官進呈入門單子有聞讀奏儒生入門六萬四千五百八十一人命試官行禮讀券官領議政李秉模左議政沈煥之右議政李時秀等以下以次入就拜位引儀唱四拜樂作秉模等行禮訖以次陞殿進伏秉模等曰侵早勞動聖體候若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候益臻常度乎上曰漸至差復甚幸仍命書榻敎曰吏曹參判李書九工曹參判李益運刑曹參議趙弘鎭行副護軍金載翼韓致應尹序東假承旨差下又敎曰假承旨分掌各處懸題所各別禁飭捧券時亦各區別八道四都令儒生紙頭書某道事分付書九等承命分詣命書儒生試取賦題鎬京辟雍自西自東自南自北有聞跪啓宣敎訖仍懸題敎秉模等曰儒生入門數挽近所無壯矣秉模曰誠如題意東西南北無不于于然咸造王庭以稱萬億年無疆之慶直所謂跛躃皆起庠舍不能容人情大可見矣上曰卿等少退待捧券入侍科次可也秉模等以下以次少退少頃有聞稟奏儒生呈券敎集斗有聞履翼曰卿等分進捧券所各道試券區別收捧毋至混雜亦各錄出都數以來集斗等承命分進命書榻敎曰刑曹參判申大顯行副護軍徐英輔前假承旨鄭學畊假承旨差下大顯等以次進伏命試官等入侍考券秉模等以次進伏仍就座命秉模對讀官劃出亦命以次就座秉模等考券上曰儒生之多日留京甚悶今日趁未暮出榜然後當爲休憩亦當有下去者卿等斯速考出而但毋如向來謁聖考券時以速爲主務得實才可也敎龍輔昇源曰卿等分考慶尙道試券嶺南多有實才各別善考北道亦多實才俾無遺珠之嘆可也儒生輩多在布城門外仰瞻者上曰寧有如許士習乎令四館所各別禁飭亦令騎郞申飭禁喧事分付收券官進呈收券單子有聞讀券儒生收券三萬二千八百八十四張上曰昨日必多下往者而今日收券已過三萬張入門則亦過六萬豈不壯哉秉模曰近來所無之事矣命書榻敎曰收券單子旣啓下假承旨減下未考之券尙近萬張行副護軍金載翼尹序東韓致應刑曹參議趙弘鎭試官加差載翼等進伏上曰試券則盡考於此處而科次出榜則當於便殿爲之左承旨同副承旨同爲擧行各試官之所別置者竝各糊封書其試官名字持往便殿其外落軸中或有更考者亦爲糊封收券官眼同持往事分付敎秉模曰今日出榜則將至夜深矣秉模曰餘券似過萬張今日內盡考未可必將至侵夜聖體勞動下情不任區區憂慮矣上曰雖是分考但以速了爲主則自致遺珠之嘆亦欠誠實卿等退而少憩後更爲考出於便殿可也仍命書榻敎曰科次便殿入侍合考時試官中大臣文任原望筒受點人入侍又命試官就座上曰試官皆以加資次第從座次就座毋或錯雜事申飭堂上試官猶未能遵敎甚至金載翼等坐於堂下對讀官之後上曰駭然矣仍敎秉模等曰筵體何等嚴重俄者飭敎又何如而試官就座時不能整齊致有堂上官之坐於堂下之後寧有如許朝體乎爲承旨者所當隨卽請勘而默無一言承旨則新除者姑以生疎歸之至於卿等目見筵席之失儀無一言警責慨然矣此輩尙不知筵體之嚴重自致朝儀之乖損筵席如此則朝堂何論朝堂亦如此樣則至於私次周旋不可說矣朝儀決不可一毫虧損而今者之擧不可但以駭然言卿等與承宣一不警飭使予徒費辭敎於此等處豈不難乎誠極寒心矣命書榻敎曰當該承旨曺錫中當該座次不能整齊之對讀官事過後禁推仍命退諸臣以次退出
정조 24년
庚申三月二十二日酉時上御便殿人日製科次入侍時行左承旨金履翼右承旨徐有聞左副承旨崔獻重右副承旨南履翼假注書李允謙記注官金景煥承膺祚讀券官領議政李秉模左議政沈煥之右議政李時秀弘文提學黃昇源藝文提學李秉鼎吏曹判書徐龍輔禮曹判書李晩秀參判曺允大對讀官行副護軍沈象奎李東稷李貞運直閣金近淳校理金履載兵曹正郞宋知濂以次進伏訖上命秉模等考券仍敎曰勿以夜深草率考出卿等各自留意俾無遺珠之嘆可也考券訖命近淳等書草榜目命書傳敎曰親臨人日製京居首賦三中幼學金秀鍾鄕居首湖西三中幼學李南翼竝直赴殿試京三下生員趙榮慶進士李志淵幼學金銘吳明常李鍾運生員金祖淵幼學李壽膺金鏜李東獻李世億京畿三下幼學李命淳尹世鉉韓相殷吳赫常生員尹稹幼學徐榮耉尹喆命尹致嵩金鎭岳海西三下幼學金燦吳明敏金鼎德張昇鳳尹若霖李允默吳鼎重吳允朝關西三下幼學李胤祚金見龍安濟權金履孝金光澤金膺午通德郞金致修幼學金秀榮湖西三下幼學朴載學秋大有李光輅柳秀興進士李明鎬生員李道明幼學兪仁漢尹彦鎭盧光植進士洪樂玄吳泰益關東三下進士崔英弼幼學金雨敎韓好學進士南宅明幼學權樀金奎漢金仁哲湖南三下進士李銘幼學林奭履尹持秀柳和榮丁斗玉宋敬休進士鄭載遠幼學吳宅煥柳煥復黃翼臣梁述鎭嶺南三下幼學金邦鍵金世福李漢臣文義駿柳泰英進士朴思臣幼學李海旭金履德柳浛土嚴錫箕李海星北關三下幼學朴健民金相玉嚴廷輅生員全性有幼學元熙祖金弘績朱欽晦金夔協華城三下幼學李恒德任淵常愼宜默李師弼李厚德廣州三下幼學李元永金載龍李商默松都三下幼學金濟寬李衡均朴師炯江華三下進士崔昇憲幼學權煽黃時鍾濟州三下幼學玄日皓生員吳霑等各給二分除較等特望付之今庭試初試之榜尾京次上生員趙宅謙等十人京畿次上幼學李玄圭等十人海西次上幼學李魯源等八人關西次上幼學金履耉等八人湖西次上生員朴養浩等十一人關東次上通德郞李樂休等七人湖南次上幼學李春煥等十一人嶺南次上幼學韓一晉等十一人北關次上幼學趙載鼎等八人華城次上幼學徐有吾等六人廣州次上幼學李仁泰等三人松都次上幼學林景翰等三人江華次上幼學尹益洙等三人濟州次上幼學金仁文等各給紙一卷命書傳敎曰入格儒生明日待令又命書傳敎曰三日製三明日爲之圓點儒生只當赴試大提學臨時牌招與承旨偕往泮宮試取以來仍敎曰卿等退待近處公廨正書榜目修正入啓後退去可也仍命退諸臣以次退出
정조 24년
行都承旨李集斗坐行左承旨金履翼坐右承旨徐有聞坐左副承旨崔獻重坐直右副承旨南履翼坐直同副承旨曺錫中坐注書洪奭周仕金啓溫病假注書李允謙仕直事變假注書李運恒仕
정조 24년
金履翼啓曰御營廳將官來言今日本廳軍兵日次私習云矣敢啓傳曰知道
정조 24년
傳于南履翼曰右副承旨入侍
정조 24년
傳于徐有聞曰入格儒生入寺
정조 24년
南履翼啓曰同副承旨曺錫中事過後禁推事命下矣依定式遞差傳旨捧入之意敢啓傳曰朝儀筵體之不嚴固是承宣不能隨事規正之致而未必專責於承宣更欲觀之遞推姑爲分揀與不爲仕進承旨牌招
정조 24년
以禁府都事朴善浩拿處傳旨傳于南履翼曰分揀令該曹口傳相換
정조 24년
吏曹口傳政事禁府都事朴善浩繕工奉事李儒亨相換
정조 24년
南履翼啓曰今此京外上言五百二十五張內三十一張依判下出給各該司及各道一百十八張先已啓下故出給各該司其餘三百七十六張以猥濫拔去之意敢啓傳曰知道
정조 24년
李集斗以吏曹言啓曰今此明陵忌辰祭典祀官兼大祝前正言閔命爀時無職名令該曹口傳付軍職何如傳曰允
정조 24년
金履翼以兵曹言啓曰北部居獨女權氏上言有招問事實之命矣取見其上言則以爲其矣身以癸酉年奉乳之勞丙午年特蒙天恩其子朴興道塡差禁軍斗料保命年今八十居接於他人廊底飢寒到骨特許藏身之需爲辭矣招問其子禁軍朴興道則以爲其母自癸酉三月至十一月凡九箇月有奉乳之勞及至丙午上言渠蒙恩賞卽編禁旅天恩罔極而渠母老昏每患其家室之靡定今又上言云前此已施之澤至厚且渥而彼以無識老女人有此非分干瀆之擧事甚屑越此難以分義責之若其效勞之實誠有不可掩者分付地部量給如干棲身之需以爲酬勞之地何如傳曰允
정조 24년
金履翼以庭試武一所試官意啓曰臣所今日平明開場柳葉箭自海字仍爲試取捧講之意敢啓傳知道
정조 24년
金履翼以庭試武一所試官意啓曰臣所今日柳葉箭應射擧子自海字至育字半字二千四百九十人內入格一百六十一人竝再昨日昨日則合爲二百六十七人講入格五十六人竝再昨日昨日則合爲一百十五人而日暮姑停之意敢啓傳曰知道
정조 24년
金履翼以武二所試官意啓曰臣所今日平明開場柳葉箭自壹字試取而入格者講書兼試之意敢啓傳曰知道
정조 24년
金履翼以武二所試官意啓曰臣所今日柳葉箭自壹字至敢字半字應射擧子一千七百七十五人內入格一百八十七人兼試講書講入格爲七十三人矣日暮姑停之意敢啓傳曰知道
정조 24년
金履翼以武三所試官意啓曰臣所今日平明開場自發字柳葉箭及講仍爲試取之意敢啓傳曰知道
정조 24년
金履翼以武三所試官意啓曰今日臣所柳葉箭應射擧子自發字至能字三千六百五十人內入格一百十人仍爲試講講入格四十二人而日暮姑停之意敢啓傳曰知道
정조 24년
金履翼以兵曹言啓曰每歲春秋若園幸居先則乾犒饋先爲依例分給但勿疊授於後幸若未經前幸者不必拘此依此定式乾犒饋卽爲依例分給事前已命下定式矣今番行幸時隨駕將校軍兵各差備中未經園幸者處犒饋依定式以乾物分給之意敢啓傳曰知道
정조 24년
金履翼以禁衛營言啓曰今番元陵行幸時隨駕本營將校軍兵等處乾犒饋依定式磨鍊分給之意敢啓傳曰知道
정조 24년
金履翼以御營廳言啓曰本廳隨駕將校軍兵等處依定奪乾犒饋磨鍊分給之意敢啓傳曰知道
정조 24년
金履翼以摠戎廳言啓曰今番元陵行幸時隨駕將校軍兵等處乾犒饋依定式磨鍊分給之意敢啓傳曰知道
정조 24년
南履翼以義禁府言啓曰全羅監司趙宗鉉狀啓內高敞前縣監朴文絅柳頤玄尹在陽申百祿南履範等罪狀令攸司稟處事啓下矣朴文絅柳頤玄尹在陽等今方待命拿囚申百祿下去京畿水原地南履範以靈巖郡守時在任所云依例發遣府書吏羅將竝拿來奏御文字何等愼重而今此高敞前縣監柳頤玄等請罪狀啓中柳頤玄之玄字誤以顯字書塡不審之失不可無警該道臣推考何如傳曰允
정조 24년
禁府啓目前假注書呂東植原情云云傳旨內辭緣泛稱遲晩刑推得情何如啓生處何時可熟第欲更觀姑爲附過放送爲良如敎又啓目丹城前縣監李榮祚原情云云問目內辭緣泛稱遲晩刑推得情何如啓除刑推仍爲議處照律爲良如敎又啓目南平前縣監林性運時縣監鄭持容等原情云云問目內辭緣泛稱遲晩竝只刑推得情何如啓除刑推仍爲議處照律爲良如敎
정조 24년
禁府啓目向前李榮祚亦糶糴法意何等嚴重而許多返逋一味掩置虛錄磨勘者誠極痛駭以此照律罪告身盡行追奪徒三年定配又五年禁錮私罪奉敎依允竝只功減一等爲良如敎又啓目向前林性運段罪人性輝旣是僧徒移屬殘寺有異編配防閑之節雖難專責例是特敎保授者則常時不能檢飭致此逃失而許久掩置初不報營揆以法意殊極駭然是白遣鄭持容段性輝之逃失雖在前官一味稽報因循未捕者亦甚可駭竝只以此照律罪各杖六十收贖奪告身一等私罪奉敎依允竝只功減一等爲良如敎
정조 24년
南履翼以義禁府言啓曰全羅監司趙宗鉉狀啓內南平前縣監林性運時縣監鄭持容等罪狀竝令攸司稟處事啓下矣林性運鄭持容等今方待命竝拿囚之意敢啓傳曰知道
정조 24년
南履翼以義禁府言啓曰慶尙監司申耆狀啓內丹城前縣監李榮祚尹可基兼任山淸縣監李晩祚等罪狀竝令攸司稟處事啓下矣李榮祚今方待命拿囚尹可基以金山郡守時在任所李晩祚亦在任所云依例發遣府羅將竝拿來何如傳曰允
정조 24년
禁府啓目對讀官金載翼趙弘鎭尹序東韓致應等矣座次不能整齊竝推考罪各笞四十收贖附過還職私罪奉敎依允竝只功議各減一等金載翼功減一等爲良如敎
정조 24년
庚申三月二十三日卯時上御重熙堂左副承旨右副承旨入侍時左副承旨崔獻重右副承旨南履翼假注書李允謙記注官金景煥承膺祚以次進伏訖上曰儒生之不卽待令只緣知委之差晩何不於昨日傳敎書出時卽爲頒布也命書公事判付訖獻重曰卽伏見義禁府南平縣監林性運等拿囚草記有此錯書事甚未安當該堂上推考郞廳所當重勘而本院請推之外無他可施之罰何以爲之乎上曰依爲之都事拿處可也出擧條仍命退承史以次退出
정조 24년
庚申三月二十三日午時上御便殿入格儒生入侍時右承旨徐有聞右副承旨南履翼記事官洪奭周記注官金景煥承膺祚以次進伏入格儒生幼學金秀鍾李南翼生員趙榮慶進士李志淵幼學金銘吳明常李鐘運生員金祖淵幼學金鏜李東獻李世億韓相殷尹世鉉吳赫常尹稹徐榮耉尹致嵩進士崔英弼幼學韓好學進士南宅明幼學權樀金奎漢金仁喆吳明敏張昇鳳吳鼎重吳允朝李胤祚金見龍安濟權金光澤金膺午金致修生員李道明幼學李光輅尹彦鎭盧光植進士洪樂玄幼學吳泰益進士李鉐幼學林奭履尹持秀柳和榮丁斗玉宋敬休柳煥復金邦鍵金世福李漢臣文義駿柳泰英進士朴思臣李海旭金履德柳浛土嚴錫箕李海星金相玉朴健民嚴廷輅生員全性有幼學元熙祖金弘績朱欽晦金夔協李師弼李厚德李元永金濟寬朴師炯進士崔昇憲幼學黃時鐘生員趙宅謙幼學李壧鄭東萬尹大烈沈兢泰南允一李玄奎李奎象鄭宗僑金履耉盧尙訥李樂休金商大鄭啓爀李春煥具漢豐梁得貞林挺良任衡材宋禾宋有觀玄德鱗徐鎭復金致洛尹濟國李光國李魯源洪必忠趙載鼎韓玉林進士崔景遠生員李若洙幼學崔九瞻辛允元金致鎬尹持哲申旵李寅泰林景翰金亮謨李灝黃翼臣以次立階下上命賤臣呼秀鐘南翼新來訖以次進前奏姓名上敎秀鐘曰爾之兄弟幾人秀鐘曰五兄弟矣上曰爾之長兄應今番科試乎秀鐘曰臣兄泰鐘方在臣父任所而未果上來矣上曰爾兄屢抄應製故知其爲實才矣爾何以能詳做解題秀鐘曰纔於本章出題私作故得見原註矣上敎南翼曰年幾何南翼曰二十八歲矣上曰做賦幾首南翼曰四百首矣上曰直赴二人皆令製進退賦而次上儒生行禮頒賞三下儒生先爲進奏姓名以次退出次上儒生領賞後亦以次進奏也榮慶等以次進奏姓名宅謙等行四拜禮領賞後亦以次進奏少頃秀鐘南翼進退者十次各製進退賦十句以進上敎榮慶曰今番爾券呈於天字軸以其太早故不得居魁矣殿試則須善觀也敎李鉐曰爾居何處而與誰相近乎鉐曰居在益山而爲河原君之九代孫矣上曰爾家何時落鄕而無宗班祠版之奉祀者乎鉐曰落鄕者今爲五代而宗班祠版則皆已代盡矣上命有聞詢諸生居住及顯族有無進奏訖有聞曰諸生試券皆當出給乎上曰皆令整齊於永淸門外從榜目次第一一出給也有聞曰諸生之未及待令者尙多賞格則出給成均館使之頒給乎上曰依此爲之有聞曰幼學柳浛土以三下入格給分而榜目誤漏土字當爲釐正矣上曰依此爲之仍命退承史以次退出
정조 24년
庚申三月二十三日申時上御便殿右承旨入侍時右承旨徐有聞假注書李允謙記注官金景煥承膺祚以次進伏訖上曰去夜考券後分等傳敎何時頒布也有聞曰正書榜目入啓後頒布矣上曰傳敎何不先爲頒布也今日入格儒生之不卽待令未必專責於館官然則姑俟其來到入稟可也仍命退承史以次退出
정조 24년
行都承旨李集斗坐直行左承旨金履翼坐右承旨徐有聞緣故出左副承旨崔獻重坐直右副承旨南履翼坐同副承旨曺錫中坐注書洪奭周仕直金啓溫病假注書李允謙仕事變假注書李致祜仕
정조 24년
兵曹口傳政事副司果南度中李南圭單付
정조 24년
有政吏批判書徐龍輔進參判李書九進參議洪樂游在外行都承旨李集斗進以閔榮祖爲吏曹正郞朴鍾淳爲奉常正金熙周爲司成徐洛修爲景慕宮令李仁行爲刑曹正郞李重溫爲瓦署別提李弘源爲元陵別檢尹載僖爲南平縣監崔笠爲興德縣監
정조 24년
兵批判書趙鎭寬進參判金達淳病參議李秉喆病參知朴崙壽入直行左承旨金履翼進護軍鄭尙愚兪漢謨金爔副護軍申獻朝尹序東韓致應副司直鄭澣金熙周沈奎魯副司果李萬運鄭日泰以上竝單付
정조 24년
傳于李集斗曰新除南平縣監便近可以將往處相換
정조 24년
再政吏批以李龜雲爲副應敎尹耆東爲戶曹佐郞朴尙榮爲刑曹佐郞金時弼爲工曹佐郞李運恒爲穆陵別檢南宮惺爲崇陵別檢李羲贊爲元陵參奉南平縣監尹載僖恩津縣監金世淵相換以張至冕爲校理金魯敬爲繕工副正申思贊爲社稷令宋欽書爲司饔主簿徐有悌爲健元陵令
정조 24년
以平安監司李泰永狀啓順川等三十二邑應資老人開錄事傳于李集斗曰今日政下批
정조 24년
以京畿監司徐鼎修狀啓龍仁縣令丁遇泰應資老人韓聖儒等四人漏於修報中其罪狀令攸司稟處事傳于李集斗曰仁政之於經界其爲關重不下於王道之老老而隱結自首守令猶貸至嚴之常律該倅勘罪勿論老人今日政下批事分付銓曹而諸道必有此類或者該邑之倅怯於被罪不以實更報則是豈優老之意乎雖有自首者勿爲請罪隨聞狀聞事回諭畿伯亦爲下諭諸道
정조 24년
兵批再政以鄭聖五張九翼金致亨李德樹盧德齡李亨元白元絢林文采安明稷文德裕尹壽基白天淡金宗彦金宗漢爲僉知尹之謙爲守門將東林別將李聖沆單付
정조 24년
李運恒遷轉代以李致祜爲事變假注書
정조 24년
傳于金履翼曰三所試官等無狀甚矣下敎之下游辭分疏寧有如許紀綱乎況不知六兩則追射云云此果何說有問則但當只陳實狀以待處分何敢以不成說之追射入稟乎摩嶺以北人無論已射未射別修試記送于諸所中稍整齊之一所柳六畢試後內下小布別爲試取一中以上修啓
정조 24년
吏曹啓目粘連綾州幼學吳鳳祥上言內辭緣分付道臣詳査委折報來後更爲稟處何如判付啓雖考原籍可以知之如果然矣依他例口傳下批爲良如敎又啓目粘連黃澗幼學孫師曾上言內辭緣分付道臣詳査委折報來後稟處何如判付啓取考兵曹回啓施行爲良如敎又啓目粘連觀此高靈保人咸允上言則其祖萬重旣經僉樞而贈以堂下之職者職由於本曹之不察原單子勿施更以從二品相當之職下批何如判付啓依允今政下批爲良如敎又啓目粘連安峽幼學徐載逸上言內辭緣分付道臣詳査報來後更爲稟處何如判付啓老人之事何待査報卿其分付京兆考籍以來後依定式加資付職以口傳擧行爲良如敎又啓目粘連南部幼學李明彬上言內辭緣依他例施行何如判付啓依允今政下批爲良如敎又啓目粘連楊州幼學李億運上言內辭緣分付道臣詳査報來後更爲稟處何如判付啓詳考京籍口傳下批爲良如敎
정조 24년
漢城府啓目粘連京畿楊根幼學閔眞獻上言內辭緣卽速決折之意嚴飭守臣何如判付啓依允爲旀廣州何多推諉之訟該守臣越俸一等更或掩置致煩登聞是避事之心勝於奉公之心該房錄置待更籲該守臣下義禁府嚴勘爲良如敎又啓目粘連南部草土李正英上言內辭緣詳査決給後狀聞之意分付何如判付啓幺麽山訟屢至登徹於旣決之後者寧有如許紀綱近來營邑之臣塗抹爲事不念堂陛之莫嚴至於此訟而尤其最者所謂私嫌不知何事是隱喩眞箇可避之嫌往復兼留守從公決處此後更以此訟登聞道臣守臣中當該人捧現告施以罷職之典雖以卿府言之所謂回啓不敢以一言侵責決訟之官又未免和泥帶水烏在其各有司存之意乎卿則爲先推考以爲爲有司之臣推諉漫漶者之戒爲良如敎
정조 24년
義禁府啓目高敞前縣監朴文絅段問目內辭緣泛稱遲晩刑推得情爲白乎旀柳頤玄尹在陽等段問目內辭緣泛稱遲晩所當請刑是白乎矣曾經侍從勿爲請刑載在大典通編竝只議處何如判付啓區別功議勘放後草記爲良如敎
정조 24년
金履翼以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 24년
金履翼以兵曹言啓曰今番行幸時隨駕內吹成冊判下內吹宋時泰等三十八名處各木一疋式考例施賞之意敢啓傳曰知道
정조 24년
崔獻重以賑恤廳言啓曰依下敎平安道經學生金道游留京間糧資每朔米十斗錢三兩磨鍊題給之意敢啓傳曰知道
정조 24년
崔獻重以忠勳府言啓曰江原道原州居幼學黃基重上言啓下本府後限內不爲現身依例勿施之意敢啓傳曰知道
정조 24년
曺錫中以義禁府言啓曰時囚罪人林性運鄭持容等各杖六十收贖奪告身一等照律公事判付內依允竝功減一等事命下矣林性運鄭持容等功減一等各笞五十收贖解見任別敍竝放送之意敢啓傳曰知道
정조 24년
曺錫中以義禁府言啓曰時囚罪人李榮祚告身盡行追奪徒三年定配又五年禁錮照律公事判付內依允功減一等事命下矣李榮祚功減一等告身盡行追奪江原道寧越府楊淵驛徒二年半定配又五年禁錮而以議啓內辭意具罪目依例發遣府羅將押送配所何如傳曰允係是宥旨前所犯當勿論而旣是六朔以前則法典所在亦不可闊狹然而赦令纔過定配則特爲收贖可也
정조 24년
曺錫中以義禁府言啓曰時囚罪人李榮祚告身盡行追奪江原道寧越府楊淵驛徒二年半定配又五年禁錮草記批旨內定配特爲收贖可也事命下矣李榮祚徒二年半定配收贖告身盡行追奪又五年禁錮放送之意敢啓傳曰知道
정조 24년
曺錫中以義禁府言啓曰時囚罪人朴文絅柳頤玄尹在陽等原情公事判付內區別功議勘放後草記事命下矣朴文絅柳頤玄尹在陽等全羅監司趙宗鉉狀啓內還穀事體至嚴且重當初己亥之豐有此許多反作者已極駭然而拖至數十年之久或減或增終未收殺致有畢竟登聞之擧揆以法意萬萬寒心其罪狀竝令攸司稟處罪取考律文則大典通編倉庫條有曰還上虛錄反作守令從三年定配又五年禁錮推斷條有曰犯私罪杖一百以上告身盡行追奪徒流以下之罪喪前所犯而喪後發覺者從勘斷時收贖矣朴文絅無功議云徒三年定配以喪前所犯收贖告身盡行追奪又五年禁錮放送柳頤玄七代祖思瑗宣武功臣云功減一等告身盡行追奪江原道春川府仁風驛徒二年半定配又五年禁錮尹在陽無功議云告身盡行追奪忠淸道淸州牧雙樹驛徒三年定配又五年禁錮而竝以狀啓內辭意具罪目依例發遣府羅將押送于各其配所何如傳曰允定配依李榮祚例可也
정조 24년
曺錫中以刑曹言啓曰因忠州權召史爲其夫永宗鎭定配罪人金敬一請放事上言判付內正欲一問者如可放詳考放送後草記事命下矣詳考曹上配案及今番赦典文書則金敬一初不載錄故其委折關問該道矣卽接回移則以爲金敬一去壬子十一月自本道定配於永宗鎭而罪犯深重今番赦典不爲擧論云矣敬一之負犯旣係深重該道初不擧論於放未放則在渠道理固當縮伏之不暇而乃敢縱妻而肆然呼籲者其習萬萬痛惡上言內辭緣勿施權女猥越之罪不可以爲夫訟冤置而勿論各別嚴勘之意分付該道道臣何如傳曰允
정조 24년
金履翼以壯勇營言啓曰今此慶科庭試殿試時本營直赴殿試人及直赴會試人應試應頉區別依定式別單書入之意敢啓傳曰知道
정조 24년
金履翼以訓鍊都監言啓曰今番元陵行幸時隨駕將校軍兵及武藝廳等犒饋依例以乾物磨鍊分給之意敢啓傳曰知道
정조 24년
金履翼以庭試武一所試官意啓曰臣所今日平明開場柳葉箭自育字仍爲試取捧講之意敢啓傳曰知道
정조 24년
金履翼以庭試武一所試官意啓曰傳曰人製入格給分諸生付之一所榜尾之意下敎一所則元榜初試中雖有人製初試人入格者自當於預差中充其數而二三所則須有知委可以依此擧行人製初試人姓名與今下傳敎依例踏印送于試所而今聞承宣言耽羅武擧赴科者遠涉重溟未及於捧單之限云此類十八人除初試別具試記殿試日待令於帳殿而限內上來者亦果有之乎問于諸試所無論已試未試竝除初試同修試記待令以示朝家特軫渠輩之意事命下矣濟州係是全羅右道例赴武二所而收單之時有一人誤呈單子故已爲移送二所而此外更無來呈之意敢啓傳曰知道
정조 24년
金履翼以武二所試官意啓曰臣所今日平明開場柳葉箭自敢字半字試取而入格者講書兼試之意敢啓傳曰知道
정조 24년
金履翼以武二所試官意啓曰依傳敎武擧濟州追到人通德郞李邦潤閑良李東燁高宅信李光訥夫士簡朴師殷金大集朴根秀李東普李東彰韓時琦河南澄李光華李光栢梁處仁李光集金麗玉李光玉十八人今日追到閑良金尙彬金尙協二人已呈單未試人通德郞洪泰漢高昌彬金鍾輯閑良文煥宅尹重相申景周金錫龜許興八人合二十八人招致試所聖敎內辭意布諭後同修試記使之殿試日待令而如有追到者亦爲依此擧行後草記之意敢啓傳曰知道今番事事皆欲闊略雖不致責試所擧行則試官等太不識體貌而監臺從以袖手近來朝體皆如此此非但二所之謂也雖以摩天嶺以北武士言之過半百之尙無區處而無一言三所武將試官等雖令喫着摩嶺之風亦可此後少加小心可也
정조 24년
金履翼以武三所試官意啓曰臣所平明開場自能字柳葉箭試取而仍爲捧講之意敢啓傳曰知道
정조 24년
金履翼以武三所試官意啓曰臣等伏見夜下傳敎以耽羅武擧赴科者別具試記殿試日待令事命下而本所則耽羅人初無呈單又無來赴者不得擧行之意敢啓傳曰知道
정조 24년
金履翼以庭試武一所試官意啓曰臣所今日柳葉箭應射擧子自育字至能字半字三千四十五人內入格一百二人通計前三日則合爲三百六十八人講入格四十一人通計前三日則合爲一百五十六人而日暮姑停之意敢啓傳曰知道
정조 24년
金履翼以武二所試官意啓曰臣所今日柳葉箭自敢字半字至器字應射擧子一千五百七十五人內入格一百七十三人兼試講書講入格爲六十八人矣日暮姑停之意敢啓傳曰知道
정조 24년
金履翼以武三所試官意啓曰今日臣所柳葉箭應射擧子自能字至淸字半字四千四百二十人內入格一百三十九人仍爲試講講入格六十人而淸字未畢試日暮姑停之意敢啓傳曰知道
정조 24년
金履翼以武三所試官意啓曰摩天以北十邑擧子都數七百十八人試記一竝移送一所之意敢啓傳曰若是夥然付之一所則出榜當遲滯明日壯勇大將及兼內乘申鴻周宣傳官李身敬爲試官而勿差主掌官試取於南別營試記修正以入事分付可也
정조 24년
左議政沈煥之箚曰伏以親祭元陵孺慕靡窮徧拜仙寢誠禮愈彰矧今泰運方啓春候亦和聖體冞康淸蹕穩旋區區下忱不勝懽忭迺者賤臣猥叨駿奔之列近陪象設之間周旋怵愓瞻望恍惚邈矣蒼梧之歲月雖深僾然鼎湖之弓劍可攀幸蒙聖朝之殊寵仍成餘生之至榮矣不自意我殿下特推志慶之恩竝賞將事之臣至以天廐玉驄錫及于賤品院吏牽而臨庭臣震惶下階拜受恩命退而自揣庸庸碌碌充位輔相無補絲毫徒費廩祿公私俯仰靦然有怍于心況玆事在罔功賞出匪分寧爲循墻何敢乘以爲榮乎服之不衷古人所譏何況致寇之乘聖經着戒者耶伏乞聖慈俯察微悃亟加反汗以重賞典以安賤分不勝幸甚取進止答曰省箚具悉卿懇錫馬之典意在爲所重安心領受仍傳于李集斗曰此批答遣史官傳諭
정조 24년
右議政李時秀箚曰伏以慶運方開日候晴和親禋仙寢祗謁諸陵聖孝益光玉體冞康仰陟降之悅豫覩士民之聳瞻區區下情倍切忭祝迺我聖上特推志慶之念徧賞將事之列而天駟寵錫亦及於臣猥叨陪扈之班周旋籩豆之間在於微分榮耀已極罔功受賞何安賤心非昧乘以謝之義實深服不勝之愧恩命之下惶汗浹衣略具短箚仰瀆崇聽伏乞聖明亟賜收回以重賞典而安賤分焉取進止答曰省箚具悉卿懇錫馬之典意在爲所重安心領受仍傳于李集斗曰此批答遣史官傳諭
정조 24년
庚申三月二十四日午時上御便殿禮房承旨入侍時右承旨徐有聞假注書李允謙記注官金景煥承膺祚以次進伏訖命書左議政沈煥之箚批又命書右議政李時秀箚批訖仍命退承史以次退出
정조 24년
行都承旨李集斗坐左承旨韓用鐸坐右承旨崔獻重坐直左副承旨南履翼坐直右副承旨任希遠坐同副承旨曺錫中坐注書洪奭周仕金啓溫病假注書李允謙仕直事變假注書李運恒仕
정조 24년
曺錫中啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 24년
李集斗啓曰行左承旨金履翼右承旨徐有聞今日不爲仕進竝卽牌招何如傳曰允御題事體何等尊嚴例於收券後承旨奉至榻前請挾侍中官入啓而人日製御題尙在院中付之院吏之手可知事未前聞當該承旨爲先遞差御題則招致檢書官依例藏于內閣
정조 24년
以行左承旨金履翼牌不進推考傳旨傳于曺錫中曰許遞前望單子入之待下批牌招察任
정조 24년
曺錫中啓曰西北別付料親臨試射每年春季朔初一日取稟事曾有定式矣今春季朔試何日爲之乎敢稟傳曰二十八日爲之孟春一番內禁衛試射尙未爲之不可不於殿試前爲之同日待令事分付
정조 24년
曺錫中啓曰大提學洪良浩牌不進推考傳旨今方捧入而三日製取事命下之後如是違牌事甚未安更卽牌招何如傳曰文衡姑難承牌云弘文提學牌招
정조 24년
崔獻重啓曰弘文提學黃昇源旣已承牌奎章閣提學金載瓚藝文提學李秉鼎卽爲牌招以爲同參考試之地何如傳曰允
정조 24년
承旨前望單子入之韓用鐸任希遠落點
정조 24년
崔獻重啓曰弘文提學黃昇源再牌不進推考傳旨今方捧入而三日製命下之後如是違牌不卽承膺事極未安所當更請牌招而係是一日三牌何以爲之敢稟傳曰更爲牌招
정조 24년
檢校直提學李晩秀啓曰今二十八日咸興永興兩本營衣幣香燭親臨封裹及親傳時二十七日齋宿處所以何處爲之乎敢稟傳曰親傳處所依近例摛文院爲之齋宿處所臨時更稟可也
정조 24년
崔獻重啓曰臣與弘文提學黃昇源偕往泮宮儒生試取則箋一百二十二張收券以入之意敢啓傳曰科次入侍
정조 24년
兵曹口傳政事僉知李淧同知單徐相沃吳瓚有
정조 24년
傳于崔獻重曰春到記殿講製述三明日爲之製述到記今年歲後食堂半點以上許赴儒生出入由集春門事分付
정조 24년
傳于崔獻重曰入格儒生再明日待令其中給分人付之初試榜尾事分付
정조 24년
以忠淸監司金履永狀啓安興鎭瘼釐革條件論外馳啓事傳于崔獻重曰何去而經歲今始見嶺狀判下乃敢爲此不先不後之擧乎狀啓休紙還下送
정조 24년
崔獻重以禮曹言啓曰因北部閑良金繼孫上言有査問草記之命矣査問金繼孫則以爲渠之高祖時龜卽金貴人之父而時龜之曾孫鼎起無子以渠繼後渠之養父母俱歿屢代祠版移來于渠之生家昨年渠之生父又爲身故至貧無依貴人父母之祠安接於楊州忘憂里貴人墓下事特蒙天恩云矣見其貌樣卽十餘歲蒙騃無知之類蓋因窮貧無告有此格外呼籲而所謂貴人父母不過秩卑之一監生祠版之其存其移初無關係冒徹天聽極涉猥越所當嚴治而旣是年未滿之穉兒不足深責上言內辭緣置之何如傳曰允
정조 24년
崔獻重以禮曹言啓曰因繕工監竹契貢人李喜秀等上言査問草記事命下矣査問于該貢人則以爲己酉遷園時待令各貢十四名色爲頭各一人皆蒙帖加成給之恩典而獨未蒙恩乞命依例許施云矣遷奉禮成後待令各貢人特命帖加寔出於爲所重曠絶之恩典其時都監堂上徐有隣承命擧行以待令日字之久近分等施賞竹契貢人之獨爲見漏必是進排日淺而然今於年久之後冒瀆天聽極涉猥越置之何如傳曰允
정조 24년
備邊司啓曰平安監司李泰永狀啓有草記回啓之命矣取見其狀本則枚擧郭山郡守尹弘心牒呈以爲本郡新邑卽是昔年舊基也始因水土之不利程道之不均移居于雲興矣丁亥火災之後還移舊邑蓋出於倉卒不得已也每當彼我國使星之行鄕將吏卒裹糧出待鋪陳器皿載馬遠輸民力匱竭戶口耗縮昔之三千餘戶今爲千餘家十家之役一夫當之顧今事勢還邑于雲興舊址然後民有奠居之喜邑無分力之患而丁亥移去之後衙舍及各廳尙有餘存及時移建者只是刑獄糶倉則事力亦不過多且本站村閭殷盛道路均適可謂一路之關隘地理民情俱是允臧所入物力亦有自本邑拮据之道雖値東作之辰無所擾民則迨此經始永除舊瘼事請令廟堂稟旨分付矣該郡之移邑雲興在於丁丑及至丁亥火災後道臣以基址甚窄井泉不足無水救焚以致延燒狀請移邑特遣備邊郞摘奸詢問大臣諸宰下敎若曰今覽書啓形止瞭然爲官屬之支待遠近頃年此請極涉可駭其時守令施以不敍之典仍命依前還邑矣大抵今之邑治論以凡眼山勢頗麤地形稍僻而土品膏沃水泉深長雲興則基址明朗村閭櫛比而土地井泉不及邑治故一邑之論半以邑治爲勝半以雲興爲勝又於其中吏鄕異論吏奴則主雲興鄕人則主邑治此蓋或因使役之偏苦或因居住之爲近各濟其私非以公眼論其大體也今此道臣所請雖甚詳備該倅經紀雖甚嘉尙萬一日後又有不便之端更議移舊則非但擧措之顚倒於焉之間民邑受弊又當如何哉民之願移於雲興者一則曰出站之疲於奔走也一則曰數遞之由於地理也出站之弊誠所悶然而數遞之弊良由守令之未得其人恐不可專責地理於累百年舊基謹依年前下敎該邑倅另擇久任蘇救其軍籍之弊則古來出站未必爲通邑殘盛之原更令道臣取此覆奏反覆參究如以還移雲興爲十分無疑百年無弊之策則從所見另爲馳啓後稟處似亦未晩以此分付何如傳曰允
정조 24년
韓用鐸以庭試武一所試官意啓曰臣所今日平明開場柳葉箭自能字仍爲試取捧講之意敢啓傳曰知道
정조 24년
韓用鐸以武二所試官意啓曰臣所今日平明開場柳葉箭自欲字試取而又入格者講書兼試之意敢啓傳曰知道
정조 24년
韓用鐸以武三所試官意啓曰臣所今日平明開場自淸字柳葉箭試取而仍爲捧講之意敢啓傳曰知道
정조 24년
韓用鐸以庭試武一所試官意啓曰臣所今日柳葉箭應射擧子自能字至堂字半字二千四百四十人內入格六十七人通計前四日則合爲四百三十五人講入格四十四人通計前四日則合爲二百人而日暮姑停之意敢啓傳曰知道
정조 24년
韓用鐸以武二所試官意啓曰臣所今日鐵箭自天字至盈字半字應射擧子五百二十五人內入格十九人兼試講書講入格五人矣日暮姑停之意敢啓傳曰知道
정조 24년
韓用鐸以武三所試官意啓曰今日臣所柳葉箭應射擧子自淸字至儀字三千九百七十人內入格一百七十六人仍爲試講講入格六十一人而儀字未畢試日暮姑停之意敢啓傳曰知道
정조 24년
韓用鐸以武二所試官意啓曰臣所今日柳葉箭自欲字至景字應射擧子六百人內入格十八人兼試講書講入格六人矣自開場日至今日柳葉箭入格合七百五十六人講入格合二百六十六人而柳葉箭今已畢試鐵箭依近例以兩防牌自天字仍爲試取而入格者講書兼試之意敢啓傳曰知道
정조 24년
韓用鐸以武二所試官意啓曰臣所今日濟州擧子閑良李爀安寶恒康泰福金明三金得才李廷春等六人追到以爲或以陪持上來或因公事上來未及於開場前云矣謹以傳敎內辭意一一布諭後一體修試記使之殿試日待令之意敢啓傳曰知道
정조 24년
曺錫中以義禁言啓曰求禮縣監洪彝浩令該府拿問嚴處事傳旨啓下矣洪彝浩時在任所云依例發遺府羅將拿來何如傳曰允
정조 24년
曺錫中以義禁府言啓曰柳頤玄告身盡行追奪江原道春川府仁風驛徒二年半定配又五年禁錮尹在陽告身盡行追奪忠淸道淸州牧雙樹驛徒三年定配又五年禁錮草記批旨內允定配依李榮祚例可也事命下矣柳頤玄徒二年半定配尹在陽徒三年定配依李榮祚例竝收贖各告身盡行追奪又五年禁錮之意敢啓傳曰知道